**Hallgatói elégedettségmérés adatai és elemzése**

- A **2019/20. év II. félévében** Parodontológia 2. (IV. évfolyam) és Parodontológia 4. (V. évfolyam, szigorlat) tárgyakat oktattuk. Kari átlaghoz viszonyítottan pozitív visszajelzés érkezett a Parodontológia 2. (IV. évfolyam, gyakorlattal) tárgyról. Kevésbé jó értékelést kapott 2020-ban a magyar nyelvű Parodontológia 4. szigorlatköteles tárgyunk, a 85 fős évfolyam 16 tagjának sajnos kevéssé reprezentatív visszajelzése alapján. A szóban forgó tanévben a járványhelyzet miatt a félév közepén távoktatásra tértünk át a tavaszi szünet után, ami Klinikánkat és oktatóinkat, dolgozóinkat új kihívás elé állította. Az 5. évfolyam gyakorlati oktatása, a „3 munkanapos klinikai részvétel” így márciusban félbeszakadt, és az 5. éves magyar hallgatók felének szék melletti gyakorlásra értelemszerűen nem volt lehetősége, ami oka lehet a hallgatók elégedetlenségének. Megpróbálunk hasonló helyzetre jobban felkészülni, amennyire ez egyáltalán lehetséges klinikai gyakorlat esetén, illetve más megoldást kidolgozni.

A kérdőívben egy kérdés az előadások hallgatók általi látogatására, egy pedig a COVID járványhelyzet okán félév közben bevezetett távoktatásra vonatkozik, a többi kérdés az oktatás színvonalának különböző aspektusára kérdez rá.

Értékelve a 2020. 2. félévben beérkezett kérdőívek adatait Klinikánk oktatói és oktatást segítő apparátusa a következő intézkedéseket hozta:

1. Továbbra is tartsuk a hallgatók által most nagyra értékelt óratartási fegyelmet (pontosságot, technikai felkészültséget, naprakészséget), ahogy eddig is. Az új tanévben is legyenek kijelölve tanteremfelelősök a tantermi előadást tartó oktatók mellé (ha távoktatás lesz, értelemszerűen annak segítésére).

2. A minőségcélnak is felvett, 5. éves elméleti tananyag tartalmi felülvizsgálata (hiányok, átfedések, modernizálás) után a változások jelenjenek meg a gyakorlatban is. Módszertanilag a tananyagismétlés nem tartozik ezek közé, hanem szükséges.

3. A Rotáció („3 munkanapos klinikai részvétel”) csak a 2. félévben esedékes, az addig rendelkezésre álló időben az Oktatói értekezleten vitassuk meg, hogy esetleges újabb távoktatás esetén –ha erre esetleg sor kerül- a jövő évben ennek a távoktatását hogyan lehet hatékonyabban megtartani vagy átszervezni.

4. A hallgatók kérésének megfelelően, egy „minta feladatsor” az írásbeli vizsgák milyenségének bemutatására hasznos lenne a honlapon vagy a Moodle felületet igénybe véve a közeljövőben. Ezzel megbízom dr. Dobos Andreát és dr. Sólyom Eleonórát. A Tantárgyleíráson nincs módunk változtatni, a feladatsor csak MINTA-ként szolgál.

Prof. Windisch Péter

igazgató, tantárgyfelelős